Kike Turmix

Enrique Vitoria Kormenzana, ezizenez Kike Turmix bezala ezagunagoa, (Deba, 1957ko ekainaren 24a – Madril, 2005eko urriaren 17a) rock abeslari eta musika sustatzailea izan zen.

 Jatorri debarra 
Debako familiarekin lotura estua zuen. Aita, Isidro Vitoria, Debako danborradako danbor nagusia izan zen; Txema Vitoria anaia matematikaria eta pailazoa zuen; eta beste anaia apaiza eta Derioko Apaizgaitegiko nagusia izan zen. Bere lehen musika taldea ere bertan izan zuen, "Dessakato" izenekoa.

 Bilbotik Madrilera 
Gaztetandik Bilbon bizi izan zen. Debako zentral nuklearraren proiektuaren aurka aritu zen eta POUM alderdian militatu zuen.ZARATA, Iñaki. 2005. Fallece en Madrid Kike Turmix, agitador rockero nacido en Deba. El Diario Vasco, 2005-X-19. Bere lehen taldea "Kike Turmix y los Pasapurés" izan zen. 1979 inguruan, punk mugimendua zabaltzen hasi zenean, lagun batzuekin N-634 taldea osatu zuen. 1982 inguruan Rafa taldekidearekin batera Madrilera joan zen, eta bertan N-634 taldea berrosatu zuten, bilduma pare batean parte hartuz: “¿Punk? ¿Qué Punk?” ('Soy un loco anarquista, soy un loco antifascista' eta 'Masacre en Beirut' kantuekin) eta “Navidades Radioactivas” (DRO) ('Manzana sobre manzana' kantuarekin).

 DJ eta sustatzaile 

N-634 taldeak iraupen gutxi izan zuen, baina Turmixek garage-rock giroan ospea lortu zuen, Malasaña auzoko tabernetan musika jartzen, edo sustatzaile bezala. Movida Madrileñaren sasoian “Los 20 Lácteos” fanzinea argitaratu zuen, eta La Edad de Oro TB saioarekin kolaboratu zuen. Bere kontaktu ugariei esker, kontzertu asko lotu zituen: Hot Pants (Manu Chaoren lehen taldea) ekarri zituen Madrilera, eta Eskandinabiako rock talde mugimendua “deskubritu” zuen (Nomads, Hellacopters, Turbonegro, Backyard Babies...). Sustatze-lanetaz gain, bere enpresak (Safety Pins) talde askoren diskak ere argitaratu zituen, Marga emaztearen parte hartze esanguratsuarekin.

 The Pleasure Fuckers 
1988an, The Pleasure Fuckers taldearekin eskenatokietara itzuli zen; Europa eta Amerika osoan kontzertuak ematen ibili ziren, eta sei disko grabatu zituzten, 1999an desegin arte.

 Undergroundaren ikurra 
Madrilgo undergroundaren ikur bihurtua, Matador (1986) edo ISI/DISI (2004) bezalako pelikuletan kameoak egin zituen. 2000 inguruan Ruta 66 aldizkariarekin kolaboratu zuen.

 Euskaltasuna 
alt=Kike Turmix (eskuinean) 2001ean, "Diaspora Vasca" interneteko foroko taldekide batzuekin.|thumb|Kike Turmix (eskuinean) 2001ean Deban, Euskal Diaspora Taldeko kide batzuekin.
Bizimodua Madrilen izan arren, Euskal Herriarekin harremana mantendu zuen, bai familiarekin baita musika munduan ere: RIP eta Eskorbuto taldeei disko konpartitua grabatzea ahalbidetu zien (Zona Especial Norte, 1984);ARTEAGA, Josu. 1995. RIP: un pogo contra el SIDA. El Tubo 65:10.URIACH, Judit. ALONSO, Fernando. 2018. Larga vida a R.I.P. Ed. Tóxico Records + El Lokal. Associació cultural El Raval. Barcelona. ISBN: 978-84-09-04339-2 eta Eskorbutokoak lege antiterrorista pean atxilotuak izan zirenean, haien aldeko gestioetan aritu zen. Bere euskaltasuna agerian eramateko zalea zen; eta Euskal Diaspora Taldeko partaide aktiboa izan zen.

 Heriotza 
Azken urteetan, osasun arazoei estuasun ekonomikoak gehitu zitzaizkion; azkenik, garapen bizkorreko are-minbizi batek heriotza ekarri zion, 48 urte zituela.

 Erreferentziak 

Kategoria:Debarrak
Kategoria:Punk rock abeslariak
Kategoria:1980ko hamarkadako abeslariak
Kategoria:1990eko hamarkadako abeslariak
Kategoria:Movida madrileña
Kategoria:Madrilen hildakoak